Papersnake/gushiwen huggingface dataset:
秋声八咏用杜公部秋兴八首韵
徐宗干（清代）

万里萧条日影斜，天涯怅望感霜华。边城上月惊秋雁，戍客思乡忆海槎。

未断玉门新柳笛，迸传紫塞短芦笳。西风起处声声急，一夜征人泪眼花。
寄周益公
刘过（宋代）

猥贱诗难化，讙嚣语不齐。
长途难短堠，小雨易深泥。
逐利如争鹿，伤人类割鸡。
心虽怀益国，梦亦畏江西。
董卓
苏轼（宋代）

公业平时劝用儒，诸公何事起相图。
只言天下无健者，岂信车中有布乎。
以坡公君如大江日千里我如此水千山底为韵作小诗十四首重送在伯盖深有感于斯句云 其七
赵蕃（宋代）

重湖岳阳楼，五柳渊明里。定复有佳人，与之同徙倚。
北山杂诗十首 其七
苏过（宋代）

居闲本可乐，闲久复难度。此心苟无著，永日未易暮。

平生有习气，但对黄卷语。诗书与博弈，等是忘闲具。

不如观此心，安用徒劳苦。湛然返灵源，当求无所住。
哭裴少府
高适（唐代）

世人谁不死，嗟君非生虑。扶病适到官，田园在何处。

公才群吏感，葬事他人助。余亦未识君，深悲哭君去。
寒食哭承甫兄暮
项安世（宋代）

半世驱驰未白头，无穷心事等闲休。
生前可是门阑盛，身后宁知祸患稠。
雄凤已将凰共隐，灵椿仍与桂同秋。
茫茫三海连东漕，不尽重云片雁愁。
题画扇
王安石（宋代）

玉斧修成宝月团，月边仍有女乘鸾。
青冥风露非人世，鬓乱钗斜特地寒。
题范赞府觅先春亭
李彭（宋代）

范叔老不衰，周礼素独秉。素标垂青衫，不厌官踪冷。

抱牍雁凫垂，色笑辨俄顷。园涉寒未饯，和气君先领。

霜花吐幽香，烟柳发新颖。大钧无私酬，播物厚兹境。

仁人所游居，寒威甘远屏。要当均此施，草木清昼永。
重阳宴集同用寒字
张登（唐代）

锡宴逢佳节，穷荒亦共欢。恩深百日泽，雨借九秋寒。

望气人谣洽，临风客以难。座移山色在，杯尽菊香残。

欲识投醪遍，应从落帽看。还宵须命烛，举首谢三官。
菊花诗问答 其二
杨处厚（宋代）

篱菊答，清香数日还飘飒。纵使人生鬓易华，犹见黄花开几匝。
港口渡
张伯玉（宋代）

三月悲风瑟瑟寒，小船舟楫渡溪难。日高待得过岸去，回首修篁千万竿。
绍兴祀岳镇海渎四十三首
佚名（隋代）

荐彻豆笾，熙事备成。
发兮将归，羽旄纷纭。
飘其逝矣，浮云籋云。
怅然顾瞻，有抚怀心。
和咏歌人偏得日照诗
刘孝绰（南北朝）

独明花里翠，偏光粉上津。屡将歌罢扇，回拂影中尘。
次韵冯员仲正字湖上有作
王十朋（宋代）

瓯蜀异乡客，西湖同日看。浪花随去棹，风絮逐归鞍。

水浸吴天阔，山涵佛界宽。春光无限好，共愧缚微官。
出自蓟北门 其一
萧端蒙（明代）

蓟门何苍苍，渔水何湲湲。壮夫身在边，那能复生还。

千金买骏马，百金饰刀环。相邀晓出塞，誓捣贺兰山。
龙窟
方信孺（宋代）

变化灵踪亦可疑，玲珑数穴似仇池。
沧溟咫尺不归去，安得神龙如许痴。
挽汪南美大夫词
韩元吉（宋代）

年如卫武尚安强，名似康成善一乡。
三邑久知歌惠爱，西州何幸著循良。
真清在昔传家世，治状由来籍庙堂。
千载蒋山分未朽，芝兰玉树蔼余芳。
欲渡长芦与琛上人渔家词
释正觉（宋代）

岸树藤绳欲解维，海门蒲席弄清吹。
舟不涩，兴无涯，回首灊山烟翠姿。
江华送熊清父游广州时予有衡阳之役
乐雷发（宋代）

邂逅阳华且酒壶，海鹏衡雁各征途。
閒身俱被饥寒役，老境还堪离别无。
乡梦定应思款段，客吟何用说娵隅。
曾从仙叟参玄诀，好访安期采涧蒲。
采桑
陆懿淑（清代）

桑叶绿初成，提筐陌上行。东风初过去，一片剪刀声。
清明日欲宿石门，未到而风雨大作，泊灵星小
杨万里（宋代）

风雨来从海外天，灵星海里泊楼船。
坐吟苦句斟愁酒，也是清明过一年。
到家用环中韵呈玉侯
李彭（宋代）

客子倦行役，失席高轩过。胡床语清夜，皎皎天无河。

勃窣自理语，何劳触干戈。兰摧玉久折，萧艾空婆娑。

强进忘忧物，无如作病何。
和裴迪登新津寺寄王侍郎
杜甫（唐代）

何限倚山木，吟诗秋叶黄。蝉声集古寺，鸟影度寒塘。

风物悲游子，登临忆侍郎。老夫贪佛日，随意宿僧房。
旦起理发
苏轼（宋代）

安眠海自运，浩浩潮黄宫。
日出露未晞，郁郁濛霜松。
老栉従我久，齿疏含清风。
一洗耳目明，习习万窍通。
少年苦嗜睡，朝谒常匆匆。
爬搔未云足，已困冠巾重。
何异服辕马，沙尘满风??。
琱鞍响珂月，实与杻械同。
解放不可期，枯柳岂易逢。
谁能书此乐，献与腰金翁。
题童子寺
耿湋（唐代）

半偈留何处，全身弃此中。雨馀沙塔坏，月满雪山空。

耸刹临回磴，朱楼间碧丛。朝朝日将暮，长对晋阳宫。
萧山祗园寺
丘丹（唐代）

东晋许徵君，西方彦上人。生时犹定见，悟后了前因。
灵塔多年古，高僧苦行频。碑存才记日，藤老岂知春。
车骑归萧詧，云林识许询。千秋不相见，悟定是吾身。
赠副戎
南卓（唐代）

翱翔曾在玉京天，堕落江南路几千。

从事不须轻县宰，满身犹带御炉烟。
送刘道士之成都严真观
项斯（唐代）

严君名不朽，道出二经中。归去精诚恳，还应梦寐通。

池台镜定月，松桧雨馀风。想对灵玄忆，人间恋若空。
次同叔见寄二首
胡仲弓（宋代）

昔年三笑地，目断虎溪桥。
立雪腰难折，凌云气尚飘。
乾坤双辙迹，湖海一诗瓢。
樽酒何时共，论文坐半宵。
次韵呈天台宰
左纬（宋代）

仆也不自知，爱诗已成癖。有作盈一囊，无人为捃摭。

将求识者观，千里事行役。扬舲入武林，祢刺久未释。

一日谒尚书，尚书为虚席。号仆以诗人，声名从此得。

日上尚书堂，见公于侍侧。公时访天台，颇恨未尝识。

洎仆将告归，赠言羡好色。岁月不我留，八年如顷刻。

俄闻绾铜符，无乃慰平昔。自古神仙才，多居隐吏职。

岂不见王乔，叶县飞双舄。又不见葛洪，句漏流丹石。

付公以天台，人事有中的。兹山八百里，窈窕多奇迹。

桐柏古洞天，金庭在其域。三灾不能侵，历数无终极。

景命今始兴，吾君寿千亿。公名亦俱传，何啻登仙籍。

仆虽生此邦，仙果未得食。今日返问公，何处桃花碧。

公疑我骨凡，未肯言消息。骨凡安敢辞，此桃亦终觅。
闻圆机游山归作
晁说之（宋代）

把酒相忘笑语违，新诗应已勒岩扉。
何人龙尾道前出，独自鸡头山里归。
洛阳同裕之钦叔赋
雷渊（金朝）

日上烟花一片红，崧邙西峙洛川东。才闻候骑传青盖，又见牵羊出绛宫。

事去关河不横草，秋来陵寝但飞蓬。书生不奈兴亡恨，斗酒聊浇磈磊胸。
次韵郑逢辰直阁迁新居 其二
赵彦端（宋代）

生当带索守林庐，不合轻抛种树书。贺燕得公真是乐，弊貂将树竟何如。

殊乡更觉邻为贵，晚岁深期烛有馀。上下床閒相去几，未知梦觉孰非欤。
凌阁学
周必大（宋代）

南渡衣冠坠，俄然气象还。向微公数辈，谁济国多艰。

剑履星辰上，风流水石间。名高仍寿考，天赋未全悭。
咏十里塘姜店水亭前竹林
杨万里（宋代）

一见此君面，荒村不是村。
斜阳与可笔，栖雀子猷魂。
客思方无那，诗愁得共论。
问渠能饮否，把酒酹霜根。
题王仲弘县尹所藏高彦敬尚书巴陵山水图
郯韶（元代）

尚书爱画山，落笔生远色。微茫洞庭野，迥与湘渚隔。

青山迤逦洞春空，江波欲落江树重。望中云梦开七泽，猿啼直与巴陵通。

王郎家住巴陵道，按图只说巴陵好。巴陵女儿歌《竹枝》，微风落日行人少。

山中春雨生石田，柴门流水声溅溅。钓竿长日倚沙树，扁舟中阁生晴烟。

爱此只合山中住，十年作官不归去。高堂见画夜梦之，墓中离离湿秋露。

白头官满思转多，江南酒美仍蹉跎。人生得意夜行乐，酒酣且和巴陵歌，王郎王郎奈尔何！
族侄孙子荣之子神童颜老不幸短命而死哭之不
戴复古（宋代）

汝祖积阴德，汝翁多读书。
汝生天报施，汝死又何如。
修短有定数，贤愚莫问渠。
冥官闻恸哭，还许再来无。
暇日同孙毕二同舍游李氏园亭
张耒（宋代）

荡荡东风散客心，出门驱马问园林。
花房待暖徐徐放，柳色随园旋旋深。
城郭远来无俗客，松篁深处有幽禽。
王公留壁题诗句，应许骚人尽日吟。
赞睦州和尚
释昙华（宋代）

稽首金容癞狗师，一生快活没人知。
平田浅草翻身处，合水和泥换步时。
垂手未施三寸刃，破关先下顶门槌。
寥寥万古谁堪对，唯有嘉禾跛脚儿。
题泖居
殷澄（宋代）

国破不共天，军行却扫地。
一言活万人，三泖终吾志。
送胡平一赴召六绝
曾丰（宋代）

此邦名分久无知，初政专精立等夷。
与我军民新耳目，还他天地旧尊卑。
武担山感事
孙应时（宋代）

襟怀能坦坦，色笑更欣欣。
似道黄叔度，草玄扬子云。
归舟真已具，别袂不能分。
岁月愁边雁，飞鸣报客闻。
纪事
文天祥（宋代）

英雄未肯死前休，风起云飞不自由。
杀我混同江外去，岂无曹翰守幽州。
秋阁吟
邵雍（宋代）

秋阁一凭栏，人心何悄然。
乾坤今岁月，唐汉旧山川。
淡泊霜前日，萧疏雨后天。
丹青空妙手，此意有谁传。
仰和皇太了殿下明禋庆成诗韵
马廷鸾（宋代）

夕宿犹疎雨，昕朝睹大明。
重光符影贶，熙事庆升平。
送陈大舍
郑真（明代）

藕堂古云耕战地，孤塔重重碧云际。山川钟秀产英豪，将相公侯夸富贵。

而翁亲际六龙飞，胸中韬略皆神机。当年介胄阵前决，凯歌夜踏明月归。

向来介胄云南去，花角群蛮争款附。圣恩建节表殊功，万灶貔貅旗鼓树。

太平鲸岛无浪波，吴山满眼浮青螺。佳儿省觐拜庭下，辕门衎乐当如何。

彩舞翩跹五云起，苍玉杯深浮绿蚁。雅歌我欲赋南陔，海内同称陈孝子。
行诸山道中
陈公辅（宋代）

我曾天台游，于今四十载。一朝忽复来，时节如有待。

形骸觉老景，景色殊不改。雨中寻旧迹，触目云叆叇。

岩瀑落千寻，涧花纷五彩。崖深藓苍苍，溪浅石磊磊。

昔时所未到，足力胡可殆。要当至绝顶，直下小沧海。

兹山八万丈，端的不吾绐。伟哉造化功，疑若有真宰。

黄精煮甚食，茯苓良可采。何当诛茆居，此志终有在。
祝袁简斋八十寿时方送小郎就婚湖州 其二
姚鼐（清代）

先生筑馆冶城隈，坛坫争趋末座来。司马从官尝雨立，元戎小队及花开。

后堂弟子闻歌管，西邸英王致酒杯。此日寿登谁不庆，早询安否遍中台。
二月
晁公溯（宋代）

只知流落倦飘蓬，岂识朝回合殿风。
二月春容山色里，五更归梦雨声中。
采桑子
樊增祥（清代）

怪来一夏无佳梦，独睡红房。枕簟潇湘。不信天涯在卧床。

刍尼扑落梧桐子，今夜新凉。绣被薰香。小玉移灯宿外厢。
旅宿淮阳亭口号
宋之问（唐代）

日暮风亭上，悠悠旅思多。故乡临桂水，今夜渺星河。

暗草霜华发，空亭雁影过。兴来谁与语，劳者自为歌。
再送实甫
恽毓鼎（清代）

万里从兹始，依依祖帐歌。绣衣唐察使，蒟酱汉牂牁。

春色随人远，江流出塞多。先公有遗爱，莫更叹蹉跎。
再读存心书
方回（元代）

每报家书至，心如喜惧何。
欲开疑有故，已读幸无他。
典粥赀财罄，寒饥幼稚多。
衰门真可叹，两世误儒科。
山中述怀
姚合（唐代）

为客久未归，寒山独掩扉。晓来山鸟散，雨过杏花稀。

天远云空积，溪深水自微。此情对春色，尽醉欲忘机。
题所寓壁
林昉（宋代）

世路机关险似棋，未逢好着费支持。
但能不作亏心事，何往非吾得意时。
草着雨余青转耐，发因闲里白偏迟。
一湖水影群山聚，朝暮相看消几诗。
旧闻邵叟名今识面目於诗句字画中辄取二诗赓
王洋（宋代）

平生高士苦交疏，今见音容向一书。
输字一筹吟未足，加人数等盍分馀。
供陪应觉山劳费，捃拾不教春自如。
诗社便宜它客馆，莫教游士叹无鱼。
野店
缪公恩（清代）

柳浪青青麦浪黄，山风吹雨湿衣裳。微尘不起茆檐洁，野枣花开树树香。
珮
丁谓（宋代）

山玄水苍重，进揖退扬清。
静有如圭德，行无变玉声。
韦弦非中度，兰蕙欠锵鸣。
几忆陪朝会，交相间九成。
依韵和蠡泽王去微秀才见寄
李中（五代）

咫尺风骚客，难谐面继酬。相思对烟雨，一雁下汀洲。

花影谁家坞，笛声何处楼。支筇朗吟罢，搔首独迟留。
寄题石湖先生范至能参政石湖精舍
杨万里（宋代）

万顷平湖石琢成。尚存越垒对吴城。
如何豪杰于戈地，却入先生杖屦声。
古往今来真一梦，湖光月色自双清。
东风不解谈兴废，只有年年春草生。
不閞白眼视青云，四海如今几苦人?
渭水传岩看後代，东坡太白即前身。
整齐宇宙徐挥手，默缀湖山别是春。
解遣双鱼传七字，遥知掉脱小乌巾。
酬别长安友人呈于参政张副院
刘宗周（明代）

弱柳千章锁凤楼，春风送客不胜愁。杜门重忆十年病，束发谁胜天下忧。

消尽壮心吾自老，惊看歧路子何求。却教空谷传骊唱，落日浮云满帝州。
雨夜与李友石曹烟岩两侍郎沈茝石朴锦铃曹荷上三承宣赵兰西学士游挹清楼
金永爵（清代）

老来颜发已全凋，犹喜风流未寂寥。山雨涤襟浑忘暑，江风拂袖欲生潮。

壮游历历从头算，晓月依依举手招。一枕初回盟鹭梦，茶烟起处拾残樵。
甲子1744奉命赴台清查官庄即事成咏
高山（清代）

海峤长悬圣主心，沟涂经画戒相侵。
含哺民近无怀氏，敷泽仁同解愠琴。
履亩新塍勤劝相，支机旧石费追寻。
重来不为开邛笮，要使飞鸮集好音。
平斋八秩里言博笑
陈宝琛（清代）

秀眉隆鼻面银光，英绝铨曹忆铁郎。今日相望俱耄耋，此身还阅几沧桑？

閒吟送老观殊达，久宦能贫味自长。犹集孙曾授经训，一楼四叶旧书香。
奉寄淮漕传中丞三首 其三
王世贞（明代）

著书空自舞干年，徙倚云霄望转悬。岁晚陵阳依白璧，月明燕市泣朱弦。

官微短削甘牛后，兴尽归心托雁前。代马亦知惭伯乐，萧条苜蓿五陵烟。
即事，柬定西侯张侯服二首
张煌言（明代）

谁提玄钺向燕云，姓氏江南草木闻。已指黄龙麾战士，何劳青雀拥回军！

两河父老犹挥涕，六诏乾坤正策勋。纵有鱼符耑亦得，只今岂少信陵君！
曹仁宪谨荣寿 其三
张国才（清代）

蕊榜喧传姓氏先，文章台阁吐青莲。天教盛德来敷治，故遣当年一等铨。
示内记藻侍者
释智愚（宋代）

当年济北辞黄檗，索火之机屈未伸。
今日子孙开活眼，老南元是读书人。
庚子祈雨蒋山赠月老
李曾伯（宋代）

欲知计寺金谷吏，便是钟山粥饭头。
尔欲朝朝动鱼鼓，我期日日饱貔貅。
几为晓灶炊烟喜，又作秋田渴雨忧。
自有宝公能办供，元凭心上细推求。
演雅
汪韶（宋代）

布谷不耕不穡，巧妇无褐无衣。
提壶不可挹酒，络纬宁来贸丝。
次山房韵
何梦桂（宋代）

西狩事非文殆丧，舂陵书出道宁孤。
六经有舌存先圣，千古留心付后儒。
杲日丽天随处见，逝川行地几时无。
斋居珍重赓歌意，即此全吞太极图。
渔父词
蒲寿（宋代）

清晓朦胧古渡头。烟中人语舻声柔。云五色，蜃成楼。鸡鸣日出似罗浮。
送弟禹臣赴官江南
梅尧臣（宋代）

昔与子同归，夜向瓜洲泊。
持杯月正清，遄水平如削。
尔来芦岸深，须防虎潜搏。
行行无朋友，遇事自斟酌。
金明池 之通永观察任即事
叶绍本（清代）

凤水波寒，龙山翠叠，一片川原佳丽。资保障、神京咫尺，控辽海，北阙左臂。

紫澜迥、远拂搏桑，凭指点，蓬岛方壸疑似。看沙溆滢洄，盐田广斥，天府雄关百二。

曾记名藩开此际。倚紫塞秋风，牙幢羽骑。崆峒峻、愿磨长剑，孤竹险、也踰卑耳。

认峰头、故叠犹存，快时际升平，周行如砥。愧露辋莺花，星游云树，持斧绣衣直指。
自兴国往筠宿石田驿南二十五里野人舍
苏轼（宋代）

溪上青山三百叠，快马轻衫来一抹。
倚山修竹有人家，横道清泉知我渴。
芒鞋竹杖自轻软，蒲荐松床亦香滑。
夜深风露满中庭，惟见孤萤自开阖。
念奴娇
佚名（宋代）

霜月团圆天似水，还是神仙诞日。
渡岭
华镇（宋代）

岭路林梢一线通，肩舆直上破林风。眼前遥见东山树，却顾青衫愧谢公。
张冠卿以前诗怀哉各努力人物古来少句为十诗
陈傅良（宋代）

明月不可涴，有时障氛霾。
芙蕖生淤泥，岂必所处佳。
老子苦炼藏，释氏多遣排。
如欲尽物累，自古谁好怀。
冬日送凉州刺史
李洞（唐代）

宠饯西门外，双旌出汉陵。未辞金殿日，已梦雪山灯。

地远终峰尽，天寒朔气凝。新年行已到，旧典听难胜。

吏扫盘雕影，人遮散马乘。移军驼驮角，下塞掾河冰。

猎近昆仑兽，吟招碛石僧。重输右藏实，方见左车能。

兵聚边风急，城宽夜月澄。连营烟火岭，望诏几回登。
上皇子嘉王生辰诗三章 其一
陈傅良（宋代）

两官频燕喜，交举万年觞。会庆川方至，重明日未央。

圣贤何继世，孙子更宜王。闻说斯干梦，祥占近一阳。
诃诘四大门诗
王融（南北朝）

迅矣百龄，绵兹六入。出没昏疑，兴君爱习。总总予求，营营尔给。

兴德曰归，唯殃斯集。贪人败类，无厌自及。昭回不希，玄墟何泣。
寄杨伯清地官四首 其三
孙承恩（明代）

傍市楼台对日悬，春风杨柳拂轻烟。空庭吏散人声静，剩有馀閒理旧编。
赋得春有游女
方蕖（明代）

窈窕春风度，宫鞋径草微。棠梨明玉脸，杨柳剪罗衣。

望处巫台似，逢时洛浦非。摇摇环佩去，三两夕阳归。
山行
陈维英（清代）

路寻樵径蹑槎枒，山色苍深夕照斜。一树红枫全是叶，翻疑无叶满身花。
雨过即事（二首）
雪浪法师（明代）

一雨山如沐，垂藤覆深屋。
不见踏花人，窗外生新绿。
赠刘术士
王炎（宋代）

闻子能知算，逢予屡索诗。
诸公多妙语，老我更何辞。
久客丹心苦，修途茧足疲。
秋深风露冷，归去莫迟疑。
洊亭
王安石（宋代）

朝寻东郭来，西路历洊亭。
众山若怨思，惨澹长眉青。
迸水泣幽咽，复如语丁宁。
岂予久忘之，而欲我小停。
歇鞍松柏间，坐起俯轩棂。
秋日幸未暮，奈何雨冥冥。
奉题按察使诗卷
陈镒（明代）

使臣持玉节，南国动春容。古驿梨花白，荒城柳叶浓。

居官无酷吏，在野有耕农。明日回骢马，苍山云万重。
益昌除夕感怀
苏辙（宋代）

永漏侵春已数筹，地炉犹拥木绵裘。
无心岂畏三尸诉，爱日还惊一岁休。
故国二千空醉眼，新年三十恰平头。
光阴未用相敦迫，领取衰翁两鬓秋。
母第一百四十一
文天祥（宋代）

何时太夫人，上天回哀眷。
墓久狐兔邻，呜呼泪如霰。
赠表弟黄校书辂（昔居临溪今居近市入市五里）
徐夤（唐代）

产破身穷为学儒，我家诸表爱诗书。严陵虽说临溪隐，

晏子还闻近市居。佳句丽偷红菡萏，吟窗冷落白蟾蜍。

闲来共话无生理，今古悠悠事总虚。
论语绝句 其九十七
张九成（宋代）

看来桀溺与长沮，固是其言太阔疏。若论耰锄全不顾，这般风味亦难如。
寄题朱信州自闲堂
方回（元代）

吾师魏华父，庵以自为名。
自庵有类稿，其文世盛行。
吾友陈寿夫，堂以自为号。
谓予可言诗，玉成有大造。
上饶朱使君，燕居题自闲。
此自指何处，专指方寸间。
闲眠与闲防，暇字匪二义。
自防乃自暇，只是一个自。
子思慎其独，使君资之深。
自身闲不难，先当闲自心。
招隐
郭廷序（明代）

逍遥出城郭，步入西山阿。断桥芳草合，幽径落花多。

扪萝跻绝壁，牵裳涉清波。閒云自舒捲，绿絮郁婆娑。

禽鸟巢丛竹，猿猱啸高柯。飞泉下岩窦，声如琴瑟和。

中有巢由徒，岁寒心靡他。朝吟考槃诗，夕诵采薇歌。

我欲往从之，雅志成蹉跎。迟回愆岁月，如此美人何。
又一首
刘克庄（宋代）

流辈多凋谢，君侯独典刑。
德公耆旧传，子野老人星。
宦路羞由径，家山顶卜茔。
何须更封树，手种万松青。
盘洲杂韵上 慈竹
洪适（宋代）

义居传九世，瑞物记三荆。何似同根竹，春风一死生。
十日同宪僚登高
赵孟坚（宋代）

自叹凄凉客寄身，已孤茱酒奉慈亲。
未应一夜无芳菊，共上层楼有可人。
日射寒山宜近晚，霜殷秋叶艳於春。
清欢率尔吾侪事，帽落龙山意更真。
飞来寺
尹瑾（明代）

飞来梵宇倚苍穹，晴日江山隐翠丛。犀落渺然金锁断，猿归何处玉环空。

瑶阶树色涵寒露，石涧泉声濑晚风。云散香台仙迹迥，萋萋芳草绕琼宫。
四休居士诗三首
黄庭坚（宋代）

富贵何时润髑髅，守钱奴与拘官囚。
太医诊得人间病，安乐延年万事休。
林节推挽词
戴栩（宋代）

屋角皇天眼最明，君今吉报在挂城。
独佥绿水花边字，不并黄金砌上行。
权量无私堪宰物，诗书有泽合销兵。
峨峨工部新铭出，安固江流分外清。
折桂令·朔风寒吹下银沙
佚名（元代）

朔风寒吹下银沙，
蠹砌穿帘，拂柳惊鸦，
轻若鹅毛，娇如柳絮，瘦似梨花。
多应是怜贫困天教少洒，
止不过庆丰年众与农家。
数片琼葩，点缀槎丫。
孟浩然容易寻梅，陶学士不彀烹茶。
挽李县丞
陈宓（宋代）

文脉绍云龛，儒酸味转甘。
一官人谓晚，三邑政无惭。
身健归何早，孤贤道饱参。
渊明生自祭，挥泪听佳谈。
田司空入朝
张籍（唐代）

西来将相位兼雄，不与诸君觐礼同。早变山东知顺命，

新收济礼立殊功。朝官叙谒趋门外，恩使喧迎满路中。

阊阖晓开铜漏静，身当受册大明宫。
皇帝上平上皇帝寿乐曲·公卿入门用礼安之曲
崔敦诗（宋代）

端闱肃启，金奏和声。
有来济济，烨其华缨。
度中规矩，步协英茎。
一人达孝，百辟丕承。
古意一首送曲阜三氏学录公璜赴任
倪岳（明代）

客从孔林来，遗我楷木杖。云文纡欲腾，虬髯迄相向。

重是圣门物，操执不敢放。平生藉扶持，履险若夷旷。

我闻植根地，枝叶纷以畅。磅礡千载馀，挺拔层霄上。

小用岂其宜，斤斧来俗匠。畴能事栽培，但恐日凋丧。

成材古云难，珍护夙所尚。怀哉孔公璜，道远不及访。

微言愿有托，临风重怊怅。
大德元年丁酉岁六月大雨前所未见父老云百八十年无此水矣仲退赋长句纪事次韵
徐瑞（宋代）

曾将太乙推主客，不眠坐数莲花滴。今年春夏甲子雨，白发无端为忧国。

乘船入市谶不虚，平陆成江势何斥。乃当六月初五夜，天意冥冥难察识。

直疑女娲功未完，石破天穿地维折。飞廉上助澎湃威，冯夷不辟泉源脉。

城中鱼鳖混生人，楼堞瀰漫不计尺。彭城当年二丈八，苏公堤卫无遗迹。

喜闻贤守力赈济，安得神人拔其塞。不然帝复陆浑怨，特遣五龙施此溺。
临江仙（乙未，高宗庆七十，母氏封宜人作）
丘崈（宋代）

天上玉卮称万寿，人间湛露初匀。种萱堂上阅青春。薰风频送喜，同日拜丝纶。

班在蕊珠仙缀立，等闲历遍燕秦。紫皇先付与佳名。宜家更宜国，宜子又宜孙。
题戏婴图
钱选（宋代）

殿阁森森气自清，不知人世有蓬瀛。
日长无事宫中乐，閒与诸姬伴戏婴。
送诸葛觉往随州读书（李繁时为随州刺史宰相泌之子也）
韩愈（唐代）

邺侯家多书，插架三万轴。一一悬牙签，新若手未触。

为人强记悬，过眼不再读。伟哉群圣文，磊落载其腹。

行年五十馀，出守数已六。京邑有旧庐，不容久食宿。

台阁多官员，无地寄一足。我虽官在朝，气势日局缩。

屡为丞相言，虽恳不见录。送行过浐水，东望不转目。

今子从之游，学问得所欲。入海观龙鱼，矫翮逐黄鹄。

勉为新诗章，月寄三四幅。
栖霞寺
王随（宋代）

虚窗残烛明，欹枕旅怀清。
永夜起松籁，蒲山疑雨声。
吟余闲景象，道胜小荣名。
钟罢星河曙，悠悠回旆旌。
次韵刘贡父省中独直
苏辙（宋代）

帘深巧为隔朝暾，竹密时能引雀喧。
朝罢宿酲还续梦，静中诸妄稍归根。
坐曹闻道仍分省，出沐谁当与比轩。
竹簟茅檐它日事，重因遗咏记君恩。
答张以道
释宝昙（宋代）

莳橘数百本，卜居东南岗。
足书又足食，千里鱼相忘。
功名丈夫事，步武青云乡。
绿发早归来，钓丝理沧浪。
酒泉子·无题
辛弃疾（宋代）

流水无情，潮到空城头尽白。离歌一曲怨残阳，断人肠。
东风官柳舞雕墙。三十六宫花溅泪，春声何处说兴亡，燕双双。
德兴开化道中三首
吴师道（元代）

两崖苍石间，湍水激清泻。
山桃烂红芳，光影连上下。
春风忽怒起，意乃媚行者。
飞花扑人来，揽之欲盈把。
守岁
宋祁（宋代）

已觉新杓动，犹闻促漏馀。
夜寒穷腊尾，春色并年初。
事往成追计，身羁况索居。
明朝为寿酒，无奈故人疏。
精卫
王安石（宋代）

帝子衔冤久未平，区区微意欲何成。
情知木石无云补，待见桑田几变更。
杂咏一百首·柳下惠
刘克庄（宋代）

不怨穷并佚，能安小与卑。
何须立奇节，展季即吾师。
金陵纪游百韵
项安世（宋代）

舣棹秦淮日，中秋万客船。水门高夹岸，河道曲通廛。

港对青林直，洲横皓鹭鲜。会怜桃渡楫，离惜柳亭鞭。

木志婵娟墓，香埋睥睨颠。赏心飞观出，旌德旧题镌。

沙白寒笼月，波清暝宿烟。酒家知是否，商妇唱依然。

儿病留三月，身閒近半年。游山情亹亹，吊古笔翩翩。

寺觅清凉邃，堂窥德庆悬。雉墉寻古址，虎踞出层巅。

处峻生堪戮，袁刘死合甄。山腰舟万竹，峰顶上千川。

楚甸前开辟，吴山后接连。似垣环泰一，如阵拥中权。

江触崖根转，潮冲石角旋。莫愁迷系艇，王浚罢扬旃。

离殿逃唐暑，精蓝变竺乾。虽知悲李主，未免佞金仙。

兑野情方倦，春墟兴已遄。门经白下过，沟傍冶亭沿。

旧驿分携处，新园欲饯边。路趋钟阜近，人畏谷灵专。

轩冕吾无欲，文移汝勿儇。半山悲故相，晚岁悦空诠。

零落逢诗板，荒寒见采椽。骑驴当独往，挟册想深研。

僧刻前朝诏，农耕绕舍田。争堆犹在眼，说字已成筌。

后嶂当胸阔，中峰覆顶圆。披山安万柱，聚衲演三元。

突兀留髡塔，炜煌志老筵。齐梁陈继踵，刀尺拂随肩。

木末幽轩缀，云间小径穿。定林庵莽苍，功德水潺湲。

洗砚池涵月，栽松干拂天。摇摇支败屋，草草订遗篇。

坛祀阳郊僣，岩居少海偏。未穷山背屐，已迫日西鞯。

朔易需明旦，周遭了胜缘。鸡笼残兀兀，玄武断涓涓。

阅士常于此，倾城每往焉。因高营玉帐，就下列金鋋。

忆昨南朝盛，开湖后苑妍。汎舟崇宴席，应诏想英躔。

牲酒丛祠渎，香灯佛屋虔。草堂钟呗肃，兰籍鼓箫阗。

蒋尉官为帝，周儒宅化禅。神兵功易诳，俗驾耻难湔。

南陌开朱阙，三桥跨碧涟。观台誇凤翥，讲席伟牛牵。

李白愁难解，萧延蔽莫蠲。浮云迷帝所，花雨眩胡祆。

朱雀波声小，乌衣草色蔫。讵询华屋础，谁见大航舷。

郁郁长干迥，岧岧崒堵骞。芳峦青宛宛，香径绿芊芊。

秀水横塘外，平池曲槛前。一春来士女，千两拥辎軿。

郭内清溪好，州东旧迹传。名园花隐映，甲第锦蝉联。

门巷喧车马，楼台沸管弦。若非江令出，即是褚公还。

绮院摧荒圃，瑶池逗浅溅。空馀杨袅袅，时有芰娟娟。

新阁虚堪爱，危桥净可怜。花残思战栅，神遇想灵渊。

步月逢娇魄，弹霜引腻咽。金簪花恍惚，银碗意微绵。

复有陈宫井，深依北垒堧。哀声啼断绠，辱色玷清泉。

栏石文虽暗，亭碑义更宣。桐彫疑陨黛，花坠忆飘钿。

狎客谣琼树，姀嫔踏宝莲。自矜鱼目比，宁悟鹊毛填。

珠玉施窗带，沉檀制屋櫋。鬼工三阁就，神器一朝捐。

證圣无存瓦，台城绝断砖。永为前鉴渴，长使后车悛。

右转遵琳馆，西郛记冶埏。谁知黄土贵，下有玉人眠。

事变明高节，时艰别巨贤。光华三卞死，磊落一门全。

俗爱风流久，人无操行坚。忠肝甘虎口，孝骨委蛟涎。

子岫王公竁，寅冈将相阡。麒麟纷杂遝，翁仲蔼蹁跹。

独美斯邱石，堪同信史编。六朝多胜槩，孤冢孰争先。

我有耽幽癖，家无买墅钱。随身凭拄杖，系脚赖行缠。

此地闻畴素，陪京冠幅员。孙刘同相宅，王谢迭扶邅。

今岁知何幸，兹来得所便。侵星赍糗饵，借力荷舆箯。

吟笑髭频断，登临颈屡延。山川穷表里，善恶究芗膻。

愧匪诗三百，空成字一千。更须无党注，还与郑玄笺。
挈从子涤归乌戍外家
楼钥（宋代）

五年不泛浙西船，今日重来倍黯然。
苇席不重寒刺被，菱歌孤唱月摇川。
吚哑回橹凫鸥狎，来往轻帆风雨便。
点检湖山固无恙，鴒原遗恨到黄泉。
用韵达驴与源谷
胡仲弓（宋代）

长耳追风走似流，黔人空使载驴舟。
巾箱欲置无容处，来与骚人款段游。
幽居即事八首
赵蕃（宋代）

及此风收雨止，坐看月缺云移。
未办敲门赊酒，何妨觅纸题诗。
观奕有感
张嗣纲（明代）

世路纷纷似奕棋，么么侧目未堪悲。局中巧拙谁能识，眼底纵横只自知。

横扫千军谁与敌，先争一著莫怀疑。谢安镇静无秦日，不在持书过户时。
绍兴祀岳镇海渎四十三首
佚名（隋代）

朱明盛长，我祀用饬。
厥祀伊何，山川咸秩。
如将见之，绳绳齐粟。
神哉沛兮，消摇来格。
游元积之龙图江湖堂
赵抃（宋代）

高堂游赏兴无厌，况是江湖两得兼。白傅阁危犹下视，子胥涛远更前瞻。

盘桓鼓吹风光盛，掩映烟波气象添。太守老来难久恋，柯山朝暮欲归潜。
沪上有赠 其四
唐景崧（清代）

闻有扶馀在海滨，横磨匣剑秘龙身。便宜一个张红拂，附作虬髯传里人。
次韵李汉老参政重阳前游泉州东湖
曹勋（宋代）

郊亭十里绕风漪，一鉴光涵万象微。
胜址几年因事废，遗芳今日识公归。
凤山前直供晨翠，鲸海旁连涨夕晖。
少并江湖鱼钓乐，绿蓑青笠鳜鱼肥。
虞美人·风回小院庭芜绿
李煜（五代）

风回小院庭芜绿，柳眼春相续。凭阑半日独无言，依旧竹声新月似当年。
笙歌未散尊罍在，池面冰初解。烛明香暗画堂深，满鬓青霜残雪思难任。(画堂 一作：画楼)
为臧德中题古岩
陈约（明代）

古岩之岩深若壶，壶中之乐神仙都。不知几世几千古，无乃出乎上古之古初。

巨灵劈山山尽裂，秦王驱石石为竭。石为竭，先生此岩独无恙，先后迥同天地灭，即今岩谷易变迁。

海波朝暮成桑田，此岩亘古常晏然。更祝不崩亦不骞，永与南山同乎千万年。
琐窗寒 其一 松蒿隐归梓出朝阳门，词以志哀
叶昌炽（清代）

刮面惊沙，朝阳门外，素车南下。丹旐飘扬，桥畔萧萧鸣马。

叹金门十载郎潜，魂归谁与杯重把。但西风踯躅，衣冠如雪，道旁送者。

斯人今不作，念吾党何依，礼堂长夜。精亡脉极，都为虫与注雅。

矧茂陵剩稿无多，盛年早共应刘谢。为料量齾翰残篇，清泪如铅泻。
平云阁
吕南公（宋代）

高阁与云平，超如近玉京。未须论峻绝，聊用压峥嵘。

看雨诸村白，乘风百里清。途人岂知此，拍额望丹楹。
夜读书于民事堂意有所感和韩公县斋读书韵
王十朋（宋代）

宦游寓幕府，幽怀属山林。兀坐窗几间，默求圣贤心。

沉潜偶会意，叹息常弥襟。世涂岂能骛，古道聊自斟。

䰠穴思欲探，丹书未容寻。青铜每自照，白发已见侵。

事业浩无穷，筋力愧不任。丈夫固有志，宁在官与金。
新月
洪咨夔（宋代）

天面如人面，昏昏镇是愁。
晚来云色解，新月放眉头。
和叶父赋海棠三首
王洋（宋代）

斫竹移松傍浅樊，牡丹时节尚轻寒。
向家庭院花如锦，独为穷忙未得看。
怀径山诸友
释月涧（宋代）

十年交结几冤憎，别后谁能记姓名。遥想瞎驴成大队，挹南岳又望东溟。
示林桂高歌
赵汝腾（宋代）

丈夫流芳在身后，眼前一食常不饱。
何况吟工抉元化，万象日月遭搜搅。
君不见饭颗山头饿少陵，柴桑径里饥渊明。
无钱对菊坐终日，得钱沽酒醉交朋。
又不见春岸飞杨花，圣俞得句贫转加。
羊肠绕车声，黄九一生坐穷鸣。
欧苏只得从旁叹，不尔何由负盛名。
崔仲才问诗于予作此赠之
周孚（宋代）

日吾来此居，时已闻子名。堕地骥騄俊，破壳陵伽鸣。

过我不惮劳，琳琅照柴荆。图史备商榷，辞章叹纵横。

夤缘托末契，岁月今峥嵘。相望百里远，尚记十载情。

袖中河梁句，规摹汉西京。赏子圭璧姿，愧我蜩蛩声。

城麋反见迫，欲语还自惊。斯文煨烬馀，作者夷蹠并。

苦苣不耐秀，泾流自为清。差池百年内，望子为长城。

已知蓄积富，更在淘汰精。君看上岁田，宁可卤莽耕。

石槃久则穿，誓勿寒此盟。床头有浊酒，会与子同倾。
庆清朝·天启重光
李廷忠（宋代）

天启重光，地锺上瑞，有人起自东山。当年谢傅，几曾鹤发貂冠。不似文章隽老，重来鸣步斗枢间。洪钧转，五原草绿，太白兵闲。运庆今朝初度，正日添纹线，月挂冰盘。恩重御壶宣劝，喜溢天颜。听取沙堤好语，金科红篆押千官。春长在，调元鼎里，不假还丹。
六客堂
袁说友（宋代）

山水吴兴窟，风流一代雄。
满城溪月里，六客笑谈中。
玉骨埋黄陌，云书挂碧空。
初冬寻菊
林震（宋代）

栽向东篱也自妍，开迟翻占百花先。萧疏嫩蕊仍含冻，管领幽香别有天。

为抱孤贞劳杖履，不随群艳落芳筵。若教容易当庭砌，安得骚人带醉怜。
偈颂十首
释昙密（宋代）

五祖个老翁，从来多指注。
不是不知归，忘却来时路。
游平泉作
文彦博（宋代）

一崦抱溪斜，前朝辅相家。遗基皆瓦砾，古木尚烟霞。

夙昔东山皆，留连上殿车。虽云营退隐，未免逐豪夸。

事往如飞鸟，林空噪暮鸦。池平无旧凤，堤坏有残沙。

野叟犹能说，樵夫亦共嗟。至今岩石下，多长紫薇花。
【黄钟】人月圆_一枝仙桂香
赵孟頫（元代）

一枝仙桂香生玉，消得唤卿卿。缓歌金缕，轻敲象板，倾国倾城。几时不见，红裙翠袖，多少闲情。想应如旧，春山澹澹，秋水盈盈。
闻化女湘灵为祥云洞侍香仙子志喜六首
屠隆（明代）

冉冉飙车驾彩虹，只闻耳畔响罡风。
人间那识祥云洞，幸有天边鹤使通。
惟初
释文珦（宋代）

惟初结发时，志气凌苍昊。
飘然去园庐，名山纵幽讨。
流光暗相催，於今已衰老。
满眼皆少年，谁堪写怀抱。
潜踪寂寞滨，萧飒同霜草。
谓可安余龄，异俗惊我倒。
颇解空王宗，怀之以为宝。
世故等浮尘，弃置勿复道。
稼村赠乡人孙原璘
管讷（明代）

我家三里汀前住，茅堂政近桃花渚。学经不明欲归耕，佃得官田廿馀亩。

有书尽卖买农具，甘作东屯种田父。侯疆既足把犁锄，饷妇尤能载筐筥。

田中蟊稗日自除，墙下蚕桑春可取。秋风禾黍既登场，冬日鸡豚复盈圃。

全家衣食幸馀饶，老稚那知有辛苦。东邻击鼓送农官，西舍烹羊祀田祖。

且喜征科一事无，况是丰年好官府。县吏催租不下乡，半夜无人打门户。

官粮输足私债无，一村帖然如按堵。自信于焉老此身，岂谓年来系簪组。

汨汨黄尘没马头，白水青山竟虚负。羡君学稼如老农，久抱长材隐家墅。

奉亲菽水喜平安，教子书诗识今古。我今不蚕亦不耕，素餐厚禄知何补。

几时上疏乞东归，白头相寻愿为侣。与尔击壤歌尧年，五日一风十日雨。
次韵徐廷珪偶成
于石（宋代）

德行谁能冠四科，将兴将废道云何。
百年诗酒晋元亮，万世功名汉伏波。
高枕林泉闲梦少，出门风雨落花多。
人生转眼荣枯易，未必金章胜绿蓑。
丽瞩轩得句
弘历（清代）

翠微积素未成泥，济胜端因揽胜跻。已觉发生动机括，且从澹泊识端倪。

几方溪町银铺遍，一坐云峰玉染低。行乐新年真不负，持盈益励咏凫鹥。
效西昆体四首 其三 洛阳
姚鼐（清代）

洛阳形胜匹西秦，累叶章陵气尚新。甲第双崤如黾谷，芳林九派似江滨。

生前父有张常侍，死后儿还史道人。借问西园冠盖尽，湿萤飞暗小平津。
壶园中秋待月四首 其三
张廷寿（清代）

清光今夜十分满，谁道扬州只二分。多少往来名利客，笙歌忍向月中闻。
武侯八阵碛叠前韵
金科豫（清代）

纵横八阵古江滨，岁久空堤长绿榛。鞭石犹堪供汉役，望氛应绿怯吴臣。

声传万马机先伏，气夺三军志自申。留镇云安三峡水，年年风雨泣神人。
试院中呈诸同官
吕本中（宋代）

老眼文书便一窗，短檠风味竹方床。洛阳甲子清明近，海内交游道里长。

渐欲着身船尾上，不能寻汝马蹄旁。慢红夭绿无多事，紫蝶黄蜂各自忙。
园蔬十咏·茭白
刘子翚（宋代）

秋风吹折碧，削玉如芳根。
应傍鹅池发，中怀洒墨痕。
石佛谷
皇甫湜（唐代）

澶漫太行北，千里一块石。平腹有壑谷，深广数百尺。

土僧何为者，老草毛发白。寝处容身龛，足膝隐成迹。

金仙琢灵象，相好倚北壁。花座五云扶，玉毫六虚射。

文人留纪述，时事可辨析。鸟迹巧均分，龙骸极癯瘠。

枯松间槎枿，猛兽恣腾掷。蛣虫食纵，悬垂露凝滴。

精艺贯古今，穷岩谁爱惜。托师禅诵馀，勿使尘埃积。
送泽之过维扬
陈师道（宋代）

梦里扬州十载间，青楼陈迹故依然。
袍争烂锦催诗笔，雨溅明依落酒船。
顾我老无骑鹤兴，羡君行及看花天。
囊中绣句归应满，不负韦郎五色牋。
行香子
高登（宋代）

瘴气如云。暑气如焚。病轻时、也是十分。沈疴恼客，罪罟萦人。叹槛中猿，笼中鸟，辙中鳞。

休负文章，休说经纶。得生还、已早因循。菱花照影，筇竹随身。奈沈郎尫，潘郎老，阮郎贫。
偈颂一百二十三首
释祖钦（宋代）

晓天月白，古岸舟横。
一阳来复，吾道大亨。
缘识
宋太宗（宋代）

慈悲与喜舍，历劫自然深。
法要无抱束，缘归一寸心。
送邹景仁
刘克庄（宋代）

冲寒何处去，新戌尚来年。
客劝休辞幙，君言已买船。
霜清江有蟹，叶脱木无蝉。
若过东林寺，携家往问禅。
挽仁宗皇宗词
金君卿（宋代）

亿万民灵四百州，衔恩哀慕几时休。
惜回长夜钧天梦，归侍仙都泰帝游。
苍野路遥斑竹恨，翠微宫冷白杨秋。
国人雨泣西郊暮，烟惨风悲亦为愁。
诗禅
史弥宁（宋代）

诗家活法类禅机，悟处工夫谁得知。
寻著这些关{捩犬换友}子，国风雅颂不难追。
怀芳林处士
释斯植（宋代）

相思不可见，江路正迢迢。
烟树同吟远，关河入望遥。
昼长花影转，风定篆香销。
遥忆君居处，钟声隔暮潮。
春日田园杂兴
吕文老（宋代）

月筒纪闰附青炜，民野陶然化日熙。祀备枌榆祈稔岁，宴酣花柳乐清时。

洛中富贵斜阳恨，绵上勋劳千古思。浩兴归来吟不尽，陶诗和后和豳诗。
咏怀二首
宋祁（宋代）

荣愿日云暮，安论轻且肥。
嵇慵元抱病，蘧晚况知非。
饵落愁鱼齅，巢成羡鸟归。
吾生江海志，终不与心违。
某送妻母章硕人之葬道过紫藤省拜妻祖庄敏公及妻伯叔诸公之墓题胜因寺壁
孙觌（宋代）

宰树连山泪叶春，累累高冢卧麒麟。羊昙一恸西州去，华屋生存有几人。
和周元吉提刑席上得雨韵三首
袁说友（宋代）

蓬莱秦望两如峙，中有万顷浮光晖。
自怜俗吏脚不历，每欣奇观身欲飞。
芃芃布野翠卷浪，霭霭出袖云为衣。
诗材满目供不尽，只恐寡和诗人稀。
句 其一
赵崇嶓（宋代）

苑墙当北斗，宫树近朝阳。
陈东甫酒閒举作归心只有杜鹃知之句犹未成篇
乐雷发（宋代）

归心只有杜鹃知，且倚裴亭遍共捻。
客路秋风吹杜若，故园春雨老辛夷。
家贫未办閒居赋，世浊空吟感寓诗。
邂逅江湖还别去，岸花樯燕两堪悲。
和焦孟阳侍讲经筵宴退韵
程敏政（明代）

讲馀开宴日曈瞳，仰荷君王礼意隆。法酝似篘金水绿，宫衣遥射玉阑红。

班资间阔亲元老，门榭追趍属上公。致主有心才不逮，十年陈说负天聪。
答道士寄树鸡（树鸡，木耳之大者）
韩愈（唐代）

软湿青黄状可猜，欲烹还唤木盘回。

烦君自入华阳洞，直割乖龙左耳来。
琴调相思引 送别少华妹
周翼椿（清代）

乍暖还寒雨后天。征鸿嘹唳别怀牵。可怜春半，南浦草如烟。

目断魂销人不见，意长笺短恨难传。不禁回首，清泪一潸然。
同馆会分韵 其一
潘希曾（明代）

相见释褐初，交情何欢洽。论文玉堂夜，联镳试春祫。

参商十载玉，馀韵不可押。人生本无期，世路多险狭。

讵意今日会，盘羞间蔬甲。秋菊馥当筵，把玩笑相狎。

努力及良辰，斗酒同一呷。花枝枯复荣，头白堪再插。
靖江寓舍
夏炜如（清代）

地僻曾无驿骑迎，皖南传说贼初平。寒消应许冰全泮，夜静偏惊月尚明。

挥洒烟云推老辈，主持风雅仗先声。马洲亦有孤山在，未访梅花恐不情。
蝶恋花
萧允之（宋代）

十幅归帆风力满。记得来时，买酒朱桥畔。远树平芜空目断。乱山惟见斜阳半。

谁把新声翻玉管。吹过沧洲，多少伤春怨。已是客怀如絮乱。画楼人更回头看。
鹤
郑谷（唐代）

一自王乔放自由，俗人行处懒回头。
睡轻旋觉松花堕，舞罢闲听涧水流。
羽翼光明欺积雪，风神洒落占高秋。
应嫌白鹭无仙骨，长伴渔翁宿苇洲。
次韵杨君金送酒
黄庭坚（宋代）

扶衰却老世无方，惟有君家酒未尝。
秋入园林花老眼，茗搜文字响枯肠。
醡头夜雨排檐滴，杯面春风绕鼻香。
不待澄清遣分送，定知佳客对空觞。
念奴娇 彝卿国录不闲僻远，特为一来。则既幸佳词叙旧，谦褒交厚，不容虚辱，次韵为谢
程大昌（宋代）

海角怀人，长误喜、簌簌敲帘风竹。命驾翩然，谁信道、不怕溪山回曲。

榻拂凝尘，香笼清宴，麈柄从挥玉。好音闻耳，慰心何啻跫足。

犹记一桂专秋，创开殊选，倒峡馀词力。往事茫茫十换岁，却共天涯醽醁。

已分成翁，翘观赐带，上拥通仙录。休贪泉石，贤台闻用金筑。
送弘文李校书往汉南拜亲
岑参（唐代）

未识已先闻，清辞果出群。如逢祢处士，似见鲍参军。

梦暗巴山雨，家连汉水云。慈亲思爱子，几度泣沾裙。
吊王承议二首 其二
李之仪（宋代）

征西墓上木成围，伯氏传孤出更奇。皂盖朱轮谁不拥，青天白日晚方知。

功名不挂非由种，赙赗终辞信有儿。空指丹青访陈迹，倦怀尤恨得君迟。
颂古九十八首
释印肃（宋代）

似水煎茶待故人，知音吃了笑忻忻。
茶水本来无一说，扬眉早是自瞒心。
元弼主簿喜饮而吝于开阁又累输棋不偿同僚颇以为言八月朔出郊乃有厄陈之叹因再次其韵
李光（宋代）

飞盖追随访隐沦，坐中佳客有荀陈。贪杯且可偷邻瓮，爱竹何须问主人。

雨后已看山色爽，云头渐喜月华新。烹羊载酒邀同社，冷落杯盘笑集珍。
送禹庭朱公归义乌 其一 一歌曰
苏升（明代）

洪水决成河，平畴变沮洳。毋以我公归，公归我无所。
刘明府仰山作宰行唐以外艰归里奉命焚黄赋此以赠
成鹫（清代）

寒食东风郭外烟，仙郎归去罢鸣弦。三梁素冕辞双阙，五色黄麻下九天。

读礼更吹藜杖火，诵诗曾废蓼莪篇。官閒亦爱僧閒否，应过东林续旧缘。
题史元之总戎都门别意卷
边贡（明代）

十五年前别帝州，早看风节动儒流。渠阳此日新开府，不数先朝定远侯。
晓行二首 其一
方一夔（宋代）

百年长扰扰，无地寄浮踪。客醉伤春酒，人行送曙钟。

烟霏啼谢豹，星斗压卢龙。笑共孤云往，归投江上峰。
送提举太平观熊舍人 其一
孔平仲（宋代）

未归西掖掌丝纶，且面南谯作守臣。三已何尝观愠色，一鸣从守却惊人。

朱轓暂去求民瘼，黄闼行当秉国钧。记取庐山公旧隐，几多草木待青春。
临贺别驾李子西同年寄五字诗以杜句君随丞相后为韵和以谢焉五首 其三
杨万里（宋代）

谪仙几代孙，今日临贺丞。风月三千首，吾子岂未能。

长把脩月斧，细彫玉壶冰。天池羽翼就，即看垂天鹏。
和陶诗 酬刘柴桑
李贤（原德）（明代）

嗟我承佳惠，多君义已周。况有珠玉句，清如江水秋。

譬之嘉禾茂，稂莠净田畴。厚德不可虚，赓酬许我否。

何日携琴酒，同为山水游。
春晚久雨排闷
陆游（宋代）

积雨暗村墟，幽居杂鼀蚓。
泥潦欲升阶，几席或生菌。
壮年多重欲，况我抱宿疢；下床蹑高屐，顾影辄自哂。
客来入我户，亦复为叹悯。
胡不徙高原，再拜谢不敏。
都下重逢李孝甫因讯沈箕仲
欧大任（明代）

使者入西京，鸣珂紫陌行。雕龙齐客辨，数马汉臣名。

綵笔游堪远，清尊世可轻。因君忆东霍，江月十年情。
送太医令周一之从大将军出塞
李攀龙（明代）

武皇按剑明光宫，夜发材官六郡雄。
临轩亲遣上将军，誓扫匈郡成大功。
白羽九边传汉月，霜戈千里排胡空。
辕门岂闻天子诏，帷幄宁多策士风。
书记翩翩尔其选，志勒燕然禅姑衍。
业许原尝念已深，情忧平勃交仍浅。
药囊每拟提荆轲，骢马何曾避桓典。
淮阴恶少旧相轻，朔方健儿知姓名。
身为揖客元戎府，意气秋高出塞行。
二百年来无一战，今日王师遂北征。
便当灭虏始朝食，不击单于不解兵。
初夏幽居
樊阜（明代）

茅庐低小种桑围，妻喜蚕收欲上机。雀乳空檐花点点，莺啼深巷柳依依。

交情自笑缘贫减，生计谁怜向老微。细雨池塘新水滑，芰荷初发未堪衣。
襄阳歌
李白（唐代）

落日欲没岘山西，倒著接蓠花下迷。
襄阳小儿齐拍手，拦街争唱《白铜鞮》。
旁人借问笑何事，笑杀山公醉似泥。
鸬鹚杓，鹦鹉杯。
百年三万六千日， 一日须倾三百杯。
遥看汉水鸭头绿，恰似葡萄初酦醅。
此江若变作春酒，垒曲便筑糟丘台。
千金骏马换小妾，醉坐雕鞍歌《落梅》。
车旁侧挂一壶酒，凤笙龙管行相催。
咸阳市中叹黄犬，何如月下倾金罍？
君不见晋朝羊公一片石，龟头剥落生莓苔。
泪亦不能为之堕，心亦不能为之哀。
清风朗月不用一钱买，玉山自倒非人推。
舒州杓，力士铛，李白与尔同死生。
襄王云雨今安在？江水东流猿夜声。
杨花
程素绚（清代）

二月韶光丽，迎来满路花。迎风身更活，弄日影偏斜。

一径余春意，三分逐水涯。笑他飘泊甚，到处即为家。
凤山
俞丰（宋代）

老树萧萧吹古风，满阶落叶鸣寒蛩。
插天殿阁云不锁，挺柱石寒擎太空。
凤去台空秋寂寂，瑶草离离自青碧。
玉箫吹彻渺遗音，十二阑干空月色。
自君之出矣 其一
顾若璞（明代）

自君之出矣，不理钗头玉。思君湘水深，啼痕犹在竹。
导引·春融日暖
佚名（宋代）

春融日暖，四野瑞烟浮。柳菀更桑柔。土膏脉起条风扇，宿雪润田畴。金根毂转如雷动，羽卫拥貌貅。扶携老稚康衢满，延跂望凝旒。斗移星转，一气又环周。六府要时修。务农重谷人胥劝，耕籍礼殊尤。坛壝岳峙文明地，黛耜驾青牛。雍容南亩三推了，玉趾更迟留。
酬运判毛正仲
郭祥正（宋代）

明公青霄我平地，才不超群怀厚愧。小邦苟禄度残年，侧望车厚掩玼疠。

海浪翻云古渡头，感公为我须臾留。请说相逢在何处，上下梅山成昨游。

忽得新诗惊老格，飘飘真是金门客。蹇驴已困何由攀，一夜微吟添鬓白。
寄蕲州簟与元九，因题六韵（时元九鳏居）
白居易（唐代）

笛竹出蕲春，霜刀劈翠筠。织成双锁簟，寄与独眠人。

卷作筒中信，舒为席上珍。滑如铺薤叶，冷似卧龙鳞。

清润宜乘露，鲜华不受尘。通州炎瘴地，此物最关身。
晓窗禽语二首 其一
叶颙（元代）

纸帐梦初醒，山窗月上明。宿云离石去，幽鸟话新晴。
途中春
杜荀鹤（唐代）

马上览春色，丈夫惭泪垂。一生看却老，五字未逢知。

酒力不能久，愁根无可医。明年到今日，公道与谁期。
题心畬秋园杂卉册子 其一
陈曾寿（清代）

采香径里目初成，露浥霜淩各有情。微悴未关虫蠹事，閒愁偏有玉阶生。

凄迷旧色难为写，冷冽奇芬不可名。荪壁兰疏曾梦到，灵修遗恨苦难平。
孤山吊林和靖墓
王弘诲（明代）

霞光低叠浪，暝色送回桡。宛转沿孤屿，苍茫过断桥。

衔杯千刹出，迎艇万峰朝。梅鹤怀高隐，幽魂何处招。
吴姬曲六首 其五
王冕（元代）

吴姬醉，对面接花作娇态。腰柔颈软未成眠，斜倚东风说憔悴。

坐中狂客不胜情，笑拍香肩呼小妹。呼小妹，明日园林树如盖。
清明值雨
宋祁（宋代）

有渰兴芳序，馀寒惜惨悽。
远山沈向尽，杂树望先迷。
天阔都成暝，云昏本自低。
漂灰禁馀火，浮棗祓残溪。
槛篠风争亚，汀凫夜不栖。
篷声攒钓渚，蓑滴拥烟畦。
积润侵重构，长严压晓鼙。
游人盘马路，独漉逐春泥。
感旧绝句
陆游（宋代）

鸭翎堠前山簇马，鸡踪桥下水连天。
金丹炼成不肯服，且戏人间五百年。
报国寺
张晋（康侯）（清代）

胜地开金刹，诸天近翠峰。月高秋在塔，云冷晚留松。

往事存题碣，前朝剩赐钟。一声烟外鹤，落尽旧芙蓉。
忆昔行
曾炜（明代）

昔日铜台中，歌舞殊未已。一朝委灰尘，空台对流水。

岂知恩爱如古人，不及檀郎怜妾死。垒垒古坟松柏生，犹忆西园桃与李。

秾华不得度，玉质伤铅素。不道君心妾不如，冥漠重泉永遐锢。

欲感君恩顾，妾心祇应化作西陵树。
银河曲
屈大均（明代）

万里银河接凤城，迢迢怅望不胜情。生作仙灵偏独宿，天公何胜累双星。

为天耕织辛勤绝，一年一夕还呜咽。谁言天上暂生离，胜似人间长死别。

人间死别又吞声，泪逐银河地下倾。荷鼓有妃仍命薄，匏瓜无匹肯心平。

相隔盈盈才一水，何如泉路数千里。紫圭烟化绿珠沉，再见容华终已矣。

清浅河精本易乾，何须乌鹊日盘桓。填河肯用支机石，会见桥飞胜羽翰。

将牛更饮银河尽，天罪多情应不忍。本是牵牛贵莫当，化为沐犊穷堪悯。

玉手回旋作七襄，长空日夕锦霞张。难将绮绣偿天债，皇穹何不重文章。

浣纱水冷谁知汝，胍胍灵仇不得语。龙镳不解逐浮槎，逃向人边依海渚。

双精曾降黄姑地，金篦划河阻天使。河名百沸至今传，牛女有祠人尽祀。

窃药嫦娥路不迷，蟾兔宫中容叛妻。不闻天帝罪奔月，天仙偏遣守空闺。

香华既有芳祠在，七夕不须针缕待。丈夫况作馆甥来，帝子应教须女代。

女儿乞巧且逡巡，巧得蟢丝祗误人。宝家枉自回文妙，卢女虚传飞盖神。

指间织锦称机绝，岂是星光长照身。缣素不劳分丈尺，旧人争得白头新。

自古才贤罕嘉耦，生逢寡宿难消受。安仁悼俪为姿研，诸葛求婚须貌丑。

而今倘欲娶姬姜，先乞双星与年寿。
紫阳花
白居易（唐代）

何年植向仙坛上，早晚移栽到梵家。

虽在人间人不识，与君名作紫阳花。
戏题睡屏
赵必象（宋代）

一别相如直至今，床头绿绮暗生尘。
当年自是文君误，未必琴心解挑人。
陪吴参军子鱼登义城
许筠（明代）

迥野垂天末，长江接海流。
雨余多牧笛，风急少行舟。
一鹗穿云去，双凫就渚浮。
相怜无限思，空倚仲宣楼。
渔家傲 其一 秋日过村家小集予旧邻也
曹尔堪（清代）

红蓼滩边频弄桨，农家舴艋如钱盎。郭外清溪流更广。

时荡漾，钱轻不怕黏天浪。

唉乃一声何处唱，我来茅屋开新酿。柴关乌桕遥相向。

鸡黍饷，月明已挂霜蓬上。
言志
释文珦（宋代）

吾生癖而慵，烟霞成痼疾。
千山复万山，曾不厌深密。
广厦非所睎，分甘死蓬荜。
或问予如何，高明鬼瞰室。
禅人并化主写真求赞
释正觉（宋代）

默有心传，休将相观。
烟巢鹤梦，月窟蟾寒。
静里万缘藏鼻孔，笑中百事见眉端。
而今须发点半白，向道丛林历百难。
访林可山
宋伯仁（宋代）

可山无日不吟诗，我欲论诗未有期。
几次孤山明月下，手捋梅蕊立多时。
过婺示施耕县丞
赵抃（宋代）

子诗赠我离杭日，劝使东来作主人。再得湖山老休去，而今始是自由身。
杏园送张彻侍御归使
韩愈（唐代）

东风花树下，送尔出京城。久抱伤春意，新添惜别情。

归来身已病，相见眼还明。更遣将诗酒，谁家逐后生。
同李端臣游荐福寺禅院
刘弇（宋代）

相期采真游，骤得青莲界。戴公旧栖隐，缔构化祇裓。

古老张祖乘，参儿走巾瓶。百年沸鱼鼓，牡□联青冥。

白门三面水，天末蘋风起。衣重褰湿云，苔幽凉屐齿。

南来双舂锄，乾雪点晴湖。怜渠足闲淡，恍欲与之俱。

蟹眼课谷汲，分饷云腴泣。落日转金绳，林暝归鸟急。

束身事幽讨，税驾苦不早。及兹一冁然，微君孰颠倒。
诗三首 其三
王得臣（宋代）

故人隔阔在东州，烟波渺漫使人愁。朝朝眼望头陀寺，夜夜魂飞黄鹤楼。
送玄泰禅师
修睦（五代）

去去去何住，一盂兼一瓶。水边寒草白，岛外晚峰青。

宿处林闻虎，行时天有星。回期谁可定，浮世重看经。
次韵答孙平叔感春之作
舒岳祥（宋代）

从教凿石置官场，不怕沧溟地脉伤。
薜荔斸开山鬼泣，莓苔迸出水精凉。
东周以后一春梦，西晋于今几夕阳。
自有青天开豁处，高秋买棹泛苍茫。
醉春风 题扇头美人
张瑛（唐代）

孰把轻纨扇。绘出青蛾面。娉婷袅娜向花前，倩。倩。

倩。一分水墨，十分摩揣，三分妖艳。

有人容可羡。昔日曾窥见。记得情娇态更妍，念。念。

念。是谁家女，是谁家画，是谁家院。
解维后方士功朱贞吉孔阳追送至龙沙龙光寺小饮而别
黎民表（明代）

昏钟山寺已栖鸦，起踏长堤片日斜。浦口风灯渔父棹，云中鸡犬羽人家。

江流不尽心同折，世事重逢鬓有华。歧路苍茫君自见，青门元少故侯瓜。
次韵二首
叶茵（宋代）

几载江湖兄弟心，老夫吟了听君吟。
休论聚散时难易，要识推敲意浅深。
书静床头便竹简，风清墙角度松琴。
山灵应是驰山檄，知向孤山何处寻。
过剡 其二
释居简（宋代）

春涨新痕绿渐开，只知东去不西回。濯缨莫负沧浪咏，曾送扁舟泛雪来。
神光灿
王吉昌（元代）

神功造化，斡转天轮，闲中默契真修。照耀三光，推移五气添抽。北斗南辰围绕，卷银河、万扔波流。玉关启，运三车衮衮，齐驾金牛。霹雳轰惊宇宙，红光迸出山川，电掣无休。布设黄芽，霞罩凤阙龙楼。定结圆珠无价，木童喜、秘密牢收。这模样，拉虚空证果到头。
宫词
王仲修（宋代）

六曲屏风倚殿帷，君王风度欲题诗。
却宣学士书无逸，又赐沉香笔数枝。
梦臣惠潘谷墨 其一
邹浩（宋代）

老潘飞蹑烟霞去，墨宝流传能几许。尚方犹以比庭圭，况复人间故人处。

夫君好事追前贤，巾袭深藏二十年。雨旸燥湿莫知数，毕竟挺然金石坚。

一朝酒发南箕舌，信在言前可中辍。有如印弄掌握间，棱角虽刓终一决。

著书天禄垂无期，云将掉头吾弗知。但欣厚意厚若此，来仙阁上信双眉。

我有歙州韫玉石，琢成高秋远天碧。平时长自水流珠，未省呼童助涓滴。

我有常州饱霜毫，千钱一管价不高。真行隶草字百万，劲锋凛凛方遒豪。

绛人陈元乃其伍，相得欢甚谁能禦。心灰缘此亦复然，和我精神动寰宇。

便涤砚，便操笔，便启轩窗磨此墨。敲冰佳纸适及门，罗列千张耀晴日。

也吟诗，也作文，也把黄庭模右军。并包万类入方寸，倏忽变化生乾坤。

君不见老子绝学故能学，君不见孔子捐书故能书。

因君起我书且学，我书且学孔老俱。孔老俱，竟何如，写我长句酬勤渠。
次韵赵朴翁赴衍圣公峄山书之招
方回（元代）

邹鲁相望击柝间，亦颜谁许独晞颜。
同源泗水别溯水，接壤峄山连泰山。
万山元勋辟杨墨，一时浮论主雍环。
七篇事业君能讲，男子临岐泪肯潸。
王迥子高挽章五首
贺铸（宋代）

我昔官房子，长怀忠穆贤。
里无行马第，山有卧牛阡。
当代三公後，维君五福全。
桐棺远归祔，追旧几潸然。
中水府
崔敦礼（宋代）

汎汎兮吾舟，沛吾乘兮东流。东流兮何之，有美人兮天一涯。

烟流流兮南徐，云连连兮北固。海何为兮清明，江何为兮流注。

彼美人兮山之曲，镇龙关兮转阴轴。约束海若兮呵水冯，夏不苦雨兮冬不疾风。

污邪穰穰兮海沂阜丰，我民报事兮罔有不恭。采秀实兮山巅，撷芳馨兮涧底。

霜籼兮水芒，蕙肴羞兮椒糈。神之格兮乐享，惚蜿蜿兮来止。
乐未央
曹勋（宋代）

孝武初封禅，萝图宝历新。
开边擢卫霍，儒术用平津。
礼乐追三统，钦承奉百神。
嵩呼膺万寿，允乐讵容陈。
惜春
徐集孙（宋代）

轻寒测测雨丝丝，独坐吟床日较迟。
方此惜春容易老，晚风吹落野棠梨。
观王氏山亭旧基
张炜（宋代）

山亭碍月不容留，拆去危基立故丘。
落日倚筇舒望眼，片帆钩破一江秋。
偈
释宗泰（宋代）

会了唤作禅，未悟果然难。难难，目前隔个须弥山。

悟了易，易易，信口道来无不是。
移居小白村 其二
刘玺（清代）

市烟隔岸四邻静，南北轮蹄路不通。秋色老添黄雀雨，雁声孤堕白蘋风。

少陵诗卷兀相向，元亮酒壶谁与同。犹喜闲闲张仲在，钓竿长伴荻花中。
百步尖
袁燮（宋代）

一山屹立万山朝，壮观棱棱倚碧霄。
惆怅故交埋玉处，高名千古共岧峣。
春日偶题四首
张耒（宋代）

舍北小桃才及肩，可怜枝弱苦花繁。
黄昏雨急东风恶，惜尔不禁春夜寒。
水调歌头·造物巧锺赋
曹冠（宋代）

造物巧钟赋，新腊报花期。江梅清瘦，只是洁白逞芳姿。我欲超群绝类，故学仙家繁杏，秾艳映横枝。朱粉腻香脸，酒晕著冰肌。

玉堂里，山驿畔，最希奇。谁将绛蜡笼玉，香雪染胭脂。好向歌台舞榭，斗取红妆娇面，偎倚韵偏宜。羌管莫吹动，风月正相知。
永顺彭宣慰世忠堂
陈献章（明代）

宣慰之堂名世忠，灵溪水与沧溟通。如今百丈高铜柱，又见儿孙起故封。
散余霞
毛滂（宋代）

墙头花□寒犹噤。放绣帘昼静。帘外时有蜂儿，趁杨花不定。

阑干又还独凭。念翠低眉晕。春梦枉恼人肠，更厌厌酒病。
金山寺 其二
张鸣韶（明代）

天外金为岛，江中石作标。断崖长繫舫，虚窦暗通潮。

窗辟千帆下，云深九派遥。禅关无彼岸，浮磬度青霄。
吴思道相送同宿崇因二首 其一
李之仪（宋代）

端门风月十年抛，垂老山林寄一瓢。可得故人来市脚，共寻陈一到江郊。

麦黄且置尘中累，眉白欣投世外交。只恐话长清夜短，明朝去路不相饶。
和存子侄上风叹
阳枋（宋代）

家在岷峨峰六六，文章李杜追芳躅。
有诗吟破雪飞花，无酒斟芳体生粟。
观光上国肩共摩，舟下长江尾相触。
行行得意湖大天，携手风凉曾点浴。
赠僧仁泽
陈著（宋代）

温温白玉璞，楚楚秋兰香。胡为乎此中，纸帐柏子房。

诗书岂不仁，宿念落渺茫。况有白渺亲，朝露争馀光。

时复一回首，云飞青天长。人生能几何，世事那能量。

不观身上衣，昔缁今已黄。我亦何心者，邂逅成感伤。

飒然清风来，欲言言已忘。
题宣和御画
王庭圭（宋代）

玉锁宫扉三十六，谁识连昌满宫竹。内苑寒梅欲放春，龙池水暖鸳鸯浴。

宣和殿后新雨晴，两鹊飞来向东鸣。当时妙手貌不成，君王笔下春风生。

长安老人眼曾见，万岁山头翠华转。恨臣不及宣政初，痛哭天涯观画图。
恭次家大人初抵季海陵官舍之韵
孙应符（宋代）

学山初不止邱陵，骥子终期万里程。
莫问官曹今落寞，正须人里自高明。
斗升聊可为亲养，岁月行看播治声。
膝下团圞事文史，此身何幸忝居兄。
戏题小庵画轴三首 其一 寒林平远
周孚（宋代）

扁舟渺渺入平湖，秋叶经霜半已无。不是幽林欠残雪，为君题作剡溪图。
延平得雪
陈宓（宋代）

连年疾疠缘何事，只为天时太暖生。
今日六花初献瑞，定知田里顿身轻。
布袋赞
释普宁（宋代）

杖头挑百亿乾坤，布袋贮三千世界。
闹市丛中等个人，不知谁是知音者。
喜长新
王益柔（宋代）

秋云朔吹晓徘徊。雪照楼台。梁王宴召有邹枚。相如独逞雄才。

明烛薰炉香暖，深劝金杯。庭前粉艳有寒梅。一枝昨夜先开。
哭幼子二首
李洪（宋代）

兼旬哭子鬓成丝，老眼眵昏泪绠縻。
玉雪可怜凋并砌，金环无复探邻枝。
何堪投杖逢曾子，谁解推天继退之。
沧海逝波无返日，觉城南去有逢时。
次韵
叶茵（宋代）

鬓边惊雪点，腰下欠金围。
已绝功名想，甘为耕钓归。
浮生醒亦醉，往事是耶非。
独有楼前景，年年霞鹜飞。
自述
陆游（宋代）

二亩新蔬圃，三间旧草堂。
病除身小健，秋近夜微凉。
薄酒时醒醉，残书半在亡。
老怀常自笑，无事忽悲伤。
梅花喜神谱·大蕊八枝
宋伯仁（宋代）

蟾宫有兔臼，捣药千万年。
药有长生术，世人无计传。
江州德化县漪岚堂尽得庐山之胜醉中作此呈赵
戴复古（宋代）

不羡君为花县宰，羡君日坐漪岚堂。
有时酒兴兼诗兴，无限山光与水光。
百姓熙熙知教化，群胥凛凛对风霜。
公馀置酒看桃李，醉倒花前客自狂。
题石屏诗钞
戚学标（清代）

南宋百年变风雅，诗格江湖日趋下。大中元和尽伪体，神头鬼面非作者。

湖海人豪推石屏，晚出意气吞九溟。渭南西山竞把臂，眼中宁复知四灵。

新篇往往妙天趣，山外青山渡旁渡。乌盐白纻弥清新，乐府海内争传播。

平生不屑李蔡侯，快意日作龙门游。朝从瓯闽历吴会，暮出玉山梦罗浮。

声名所至尽倒屣，门有孟公一座起。酒酣落笔公卿间，有如三峡惊湍驶。

白头阔扁年复年，青袍单舸还平泉。当时不少酬碑绢，归来仍缺买山钱。

海堧一路回残照，桕林落叶过凭吊。北栅记刻江湖诗，南塘剩祀相公庙。

名高自古受玷伤，新缣旧素谁致详。南村升庵好剿说，庶几识者为表章。
寒翠亭
汪任（宋代）

叠浪千堆霰雪寒，澄渊百尺瑠璃翠。
江皋更展石屏风，特为幽亭助嘉致。
西湖晚归
宋伯仁（宋代）

风力尖纤酒力微，重添脱下薄绵衣。
心忙愈觉苏堤远，趁得渔船载得归。
行住坐卧三十二颂
释印肃（宋代）

千年枯木老纵横，鬼怕神疑夜叉灯。
不是道人谁敢动，如斯应不是众生。
周节推移曹州
刘攽（宋代）

珠履幕中客，行行亦倦游。劳歌一长铗，历聘五诸侯。

捧檄为亲喜，问程轻旅愁。遥怜在陈士，无友重悲秋。
菩萨蛮（秋）
刘焘（宋代）

露盘金冷初阑暑。暑阑初冷金盘露。风细引鸣蛩。蛩鸣引细风。

雨零愁远路。路远愁零雨。空醉一尊同。同尊一醉空。
盂兰竹枝词 其十二
彭廷选（清代）

缁流羽士鼓钟鸣，角抵侏儒箫管声。功德由来施此辈，鬼神还是为苍生。
楠树为风雨所拔叹
杜甫（唐代）

倚江楠树草堂前，故老相传二百年。
诛茅卜居总为此，五月仿佛闻寒蝉。
东南飘风动地至，江翻石走流云气。
干排雷雨犹力争，根断泉源岂天意。
沧波老树性所爱，浦上童童一青盖。
野客频留惧雪霜，行人不过听竽籁。
虎倒龙颠委榛棘，泪痕血点垂胸臆。
我有新诗何处吟，草堂自此无颜色。
泛舟席上次韵祖武闻笛
赵鼎臣（宋代）

虎槛留春色，龙吟入酒杯。响从天外去，妙向曲中来。

但可金樽满，何劳暮鼓催。独怜羁旅客，愁绝正徘徊。
曛黑
韩偓（唐代）

古木侵天日已沈，露华凉冷润衣襟。

江城曛黑人行绝，唯有啼乌伴夜碪.
和陶读山海经十三首韵送机简堂自景星岩再住隐静 其六
吴芾（宋代）

师心如死灰，形亦如槁木。胡为衲子归，以响答空谷。

顾我尘垢身，拟向禅河浴。更愿张佛灯，为我代明烛。
舍北摇落景物殊佳偶作
陆游（宋代）

草径人稀到，柴扉手自开。
林疏鸦小泊，溪浅鹭频来。
檐角除瓜蔓，墙隅斸芋魁。
东邻膰肉至，一笑举新醅。